IMF เผยศก.ไทยปีนี้ ดีกว่าคาด หดตัวน้อยลง อยู่ที่ 7.1% รอดตำแหน่งบ๊วยอาเซียน
IMF เผยศก.ไทยปีนี้ ดีกว่าคาด หดตัวน้อยลง อยู่ที่ 7.1% รอดตำแหน่งบ๊วยอาเซียน
IMF เผยศก.ไทยปีนี้ ดีกว่าคาด หดตัวน้อยลง อยู่ที่ 7.1% รอดตำแหน่งบ๊วยอาเซียน
14 ต.ค. 2563

กองทุนการเงินระหว่างประเทศ (IMF) เปิดเผยรายงานแนวโน้มเศรษฐกิจโลก (WEO) ในวันที่ 13 ต.ค.63 โดยคาดว่าเศรษฐกิจไทยจะหดตัวลง 7.1% ในปีนี้ ซึ่งดีกว่าที่คาดการณ์ในเดือนมิ.ย.ว่าจะหดตัวลง 7.7%
นอกจากนี้ IMF คาดการณ์ว่าเศรษฐกิจของฟิลิปปินส์จะหดตัวลง 8.3% ในปีนี้ ซึ่งเป็นตัวเลขคาดการณ์ต่ำที่สุดในภูมิภาคเอเชียตะวันออกเฉียงใต้ (อาเซียน)
ทั้งนี้ IMF คาดการณ์ว่าเศรษฐกิจไทยจะหดตัวลง 7.1% ในปีนี้ ก่อนที่จะขยายตัว 4.0% ในปีหน้า
ส่วนเศรษฐกิจของกลุ่มประเทศอาเซียน-5 ซึ่งประกอบด้วยไทย อินโดนีเซีย มาเลเซีย ฟิลิปปินส์ และเวียดนาม คาดว่าจะหดตัวลง 3.4% ในปีนี้ และขยายตัว 6.2% ในปีหน้า โดยเศรษฐกิจอินโดนีเซียจะหดตัว 1.5% ในปีนี้ และขยายตัว 6.1% ในปีหน้า, มาเลเซียจะหดตัว 6.0% ในปีนี้ และขยายตัว 7.8% ในปีหน้า, ฟิลิปปินส์จะหดตัว 8.3% ในปีนี้ และขยายตัว 7.4% ในปีหน้า ส่วนเวียดนามเป็นประเทศเดียวในอาเซียนที่มีการขยายตัวในปีนี้ โดยอยู่ที่ระดับ 1.6% ขณะที่ปีหน้าขยายตัว 6.7%
นอกจากนี้ IMF ยังคาดการณ์ว่าไทยมีอัตราการว่างงานต่ำที่สุดในอาเซียน โดยทรงตัวที่ระดับ 1.0% ในปีนี้ และปีหน้า เช่นเดียวกับในปี 2562
ขณะเดียวกัน IMF คาดการณ์ว่าเศรษฐกิจโลกจะหดตัวลง 4.4% ในปีนี้ ซึ่งดีกว่าตัวเลขคาดการณ์ในเดือนมิ.ย.ที่ระบุว่าเศรษฐกิจโลกจะหดตัวลง 4.9%
อย่างไรก็ดี IMF ปรับลดตัวเลขคาดการณ์การขยายตัวของเศรษฐกิจโลกในปีหน้าสู่ระดับ 5.2% ซึ่งต่ำกว่าที่คาดการณ์ในเดือนมิ.ย.ว่าจะขยายตัว 5.4%
IMF ระบุว่า การทบทวนปรับเพิ่มประมาณการเศรษฐกิจโลกในปีนี้ ได้รับแรงหนุนจากการขยายตัวที่ดีกว่าคาดของเศรษฐกิจจีน รวมทั้งเศรษฐกิจในกลุ่มประเทศที่พัฒนาแล้วในช่วงไตรมาส 2 ขณะที่มีสัญญาณการฟื้นตัวที่รวดเร็วขึ้นในไตรมาส 3
อย่างไรก็ดี IMF เตือนว่าการฟื้นตัวของเศรษฐกิจโลกยังคงเผชิญกับความไม่แน่นอน และไม่ต่อเนื่อง รวมทั้งต้องใช้ระยะเวลายาวนาน ขณะที่ยังคงได้รับผลกระทบจากการแพร่ระบาดของไวรัสโควิด-19
ทั้งนี้ IMF คาดการณ์ว่า เศรษฐกิจสหรัฐจะหดตัวลง 4.3% ในปีนี้ จากเดิมที่คาดว่าจะหดตัวลง 8.0% ก่อนที่จะมีการขยายตัว 3.1% ในปีหน้า
ส่วนเศรษฐกิจยูโรโซนคาดว่าจะหดตัว 8.3% ในปีนี้ จากเดิมที่คาดว่าจะหดตัวลง 10.2% ก่อนที่จะมีการขยายตัว 5.2% ในปีหน้า
อย่างไรก็ดี จีนเป็นประเทศเศรษฐกิจขนาดใหญ่เพียงประเทศเดียวที่ IMF คาดว่าจะมีการขยายตัวในปีนี้ โดยจะอยู่ที่ระดับ 1.9% จากเดิมที่คาดว่าขยายตัว 1.0% และจะพุ่งขึ้น 8.2% ในปีหน้า
IMF คาดว่าเศรษฐกิจของประเทศกำลังพัฒนาและตลาดเกิดใหม่จะหดตัวลง 3.3% ในปีนี้ ขณะที่อินเดียจะหดตัวลงมากกว่า 10%
นอกจากนี้ IMF คาดว่าปริมาณการค้าโลกจะทรุดตัวลง 10.4% ในปีนี้ แต่จะขยายตัว 8.3% ในปีหน้า